Studju kkummissjonat aktar kmieni din is-sena mill-Awtorità Maltija tal-Komunikazzjoni wera li 42 fil-mija tal-Maltin għandhom smartphone, żieda ta’ 5% meta mqabbel mal-istess perjodu s-sena li għaddiet. Din iż-żieda kienet riflessa fl-etajiet kollha minbarra l-anzjani ta’ bejn il-65 sena u l-74 sena. Kif mistenni l-akbar żieda kienet irreġistrata fost iż-żgħażagħ. Interessanti l-fatt li l-istudju wera wkoll li għalkemm 79 fil-mija tal-popolazzjoni jafu li tista’ tidħol fl-Internet permezz tal-mobile, 47 fil-mija qatt ma għamlu dan fil-biċċa l-kbira tagħhom għax m’għandhomx smartphone. It-52% l-oħra qalu li użaw l-Internet fuq il-mobile tagħhom, żieda ta’ 4% meta mqabbel mas-sena li għaddiet. L-istudju wera wkoll li l-akbar attività li ssir permezz tal-mobile hija l-messaġġi fuq is-siti soċjali u l-komunikazzjoni permezz tal-emails. Fil-fatt is-siti soċjali u l-messaġġi għadhom l-aktar applikazzjonijiet li jidħlu fihom dawk li jużaw l-Internet fuq il-mobile. Is-sit soċjali Facebook kien l-aktar sit popolari segwit minn google u youtube. Mas-77% qalu li jidħlu fl-Internet minn fuq il-mobile tagħhom meta jkunu msefrin, żieda qawwija ta’ 40% meta mqabbel mal-2012. Madankolu, aktar minn żewġ terz, jagħmlu dan permezz tal-WIFI.